Malice Mizer

Malice Mizer (jap. マリスミゼル Marisu Mizeru) to była japōńskŏ rockowŏ kapela visual kei, aktywnŏ ôd 1992 do 2001.

 Gyszichta 

 1992–1994: Piyrszŏ era (Tetsu) 
Po ôpuszczyniu kapele Matenrou, gitarzisty Mana a Közi sformowali Malice Mizer we siyrpniu 1992 ze śpiywŏkym Tetsu, basistōm Yu~ki a szlagcojgistōm Gaz. Miano Malice Mizer pochodzi ôd wyrazōw malice a misery, wziyntych ze ôdpowiedzi ôd kapele na pytanie „Czym je czowiek?” – „Nic, ino istota zła a tragedyje.” Muzyka ôd kapele ôd zaczōntku miała charakterystyczny styl „bliźniyntych gitar”, kaj dwie gitary szpilajōm roztōmajte melodyje, co tworzi polifōnijõ. Muzyka we erze Tetsu łōnczyła gothic rock, progressive rock a miała fest inspiracyji ze klasycznyj muzyki. Ônych piyrszym ôficjalnym wydŏwnictwym była śpiywka „Speed of Desperate”, wydanŏ we 1993 we kōmpilacyji Brain Trash. Wczaśnij wydali ôni taśmã demo „Sans Logique”. Krōtko po wydaniu Brain Trash, Gaz ôpuściōł kapelã a dołōnczōł do Kneuklid Romance, za to szlagcojgista Kneuklid Romance, Kami, dołōnczōł do Malice Mizer. We 1994 niyznŏleżnŏ wytwōrniŏ muzycznŏ Midi:Nette, założōnŏ ôd Many, wydała piyrszy album ôd Malice Mizer – Memoire. Pod kōniec roku album ôstoł wydany jeszcze rŏz, pod mianym Memoire DX, a dostoł ôn ekstra śpiywkã „Baroque”. Tetsu ôpuściōł kapelã po kōncercie 27 grudnia 1994.

 1995–1999: Drugŏ era (Gackt) 
Po roku niyaktywności, do Malice Mizer dołōnczōł nowy śpiywŏk Gackt. 10 grudnia 1995 kapela wydoła singel „Uruwashiki Kamen no Shoutaijou”. Kapela miała nowy kōncept, w czasie kōncertōw czōnki szpilali krōtke przedstawiynia tyjatralne a tańcowali. Muzyka stała sie barzij art rockowŏ a synthpopowŏ, dostała moc elymyntōw klasycznych a elektrōnicznych. Pod zglyndym wizualnym, kapela ôdciepła ônych dŏwny gotycki wyglōnd, zaczła nosić wiylofarbne historyczne ôblyczynia ze gotyckimi elemyntami.

Drugi album ôd Malice Mizer, Voyage Sans Retour, ôstoł wydany we 1996. Skuli rosnōncyj popularności kapele, dostała ôna umowã ze srogōm wytwōrniōm muzycznã Nippon Columbia. Niyskorzij wydali pŏrã singlōw a krōtki film Bel Air (Kuuhaku no Toki no Naka de) de L'image. Ônych drugi album, Merveilles, bōł wydany we 1998. We styczniu 1999, kej Malice Mizer było na szpicy swojij popularności, Gackt ôpuściōł kapelã, coby zaczōńć solowõ karierã. Malice Mizer straciyło umowã ze Nippon Columbia a wrōciyło do Midi:Nette (tedy pod mianym Midi:Nette M.†.M).

Pŏrã miesiōncow po ôdejściu Gackta, 21 czyrwnia 1999 szlagcojgista Kami umarł skirz krwotoku podpajynczynkōwkowego. Wczaśnij skōmpōnowoł ôn szytyry śpiywki, kere po ônego śmierci kapela wydała we minialbumie Shinwa. Kami nikej niy ôstoł zastōmpiōny, Malice Mizer miało ino spiyrajōncego szlagcojgistã Shue.

 2000–2001: Trzeciŏ era (Klaha) 
We drugij pōłowie 1999 a na zaczōntku 2000, Malice Mizer wydało kilkã singlōw a zaczło pracã nad nowym albumym. We styczniu 2000 nowym ôficjalnym czōnkym kapele ôstoł śpiywŏk Klaha (wczaśnij we Pride of Mind). Kapela ôdciepła barzij popowy klang, kery miała ze Gacktym, a ônyj muzyka stała sie miszōngym klasycznyj muzyki a dark wave, ze drobnymi elymyntami heavy metalu. Ôblyczynia czōnkōw przibrały szykowny, gotycki pogrzebowy wyglōnd. We siyrpniu 2000, kapela wydała swōj ôstatni album, Bara no Seidou. We 2001, czōnki Malice Mizer wystōmpili we filmie Bara no Konrei (Mayonaka ni Kawashita Yakusoku), inspirowanym Drakulōm. Kapela wydała trzi single: „Gardenia”, „Beast of Blood” i „Garnet ~Kindan no Sono e~”. We 2001 czōnki postanowiyli sie rozejść.

Ôd 2008, co pŏrã lŏt, Közi, Yu~ki a Mana robiōm spōlne trefy, kaj szpilajōm śpiywki ôd Malice Mizer. Trefy te majōm miano Deep Sanctuary. Wystympujōm ze ônymi gościnne szlagcojgisty: Hayato a Sakura (L'Arc-en-Ciel), a tyż śpiywŏki Shuji (Cali Gari), Kamijo a Hitomi.

 Skłŏd 
 Teroźne czōnki
 Mana – gitara (1992–2001, 2010, 2012, 2014, 2016, 2018)
 Közi – gitara (1992–2001, 2010, 2012, 2014, 2016, 2018)
 Yu~ki – bas (1992–2001, 2010, 2012, 2014, 2016, 2018)

 Piyrwyjsze czōnki
 Gaz – szlagcojg (1992–1993)
 Tetsu – śpiyw (1992–1994)
 Kami – szlagcojg (1993–1999)
 Gackt – śpiyw (1995–1999)
 Klaha – śpiyw (2000–2001)

 Spiyrajōnce czōnki
 Shue Sakai – szlagcojg (2000–2001)
 Kazune – keyboard (2000–2001)
 Hayato – szlagcojg (2010, 2012, 2014, 2016)
 Sakura – szlagcojg (2018)

 Dyskografijŏ 
 Sztudyjne albumy
 Memoire (1994)
 Voyage Sans Retour (1996)
 Merveilles (1998)
 Bara no Seidou (2000)

 Necowe ôdwołania 
 Internetowŏ zajta ôd Malice Mizer


Kategoryjo:Japůńske kapele
Kategoryjo:Rokowe skupiny